Predkladacia správa

 
Ministerstvo školstva, vedy, výskumu a športu SR predkladá materiál do legislatívneho procesu ako iniciatívny návrh.  
Účelom návrhu zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a o zmene a doplnení zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, je najmä 
•	upraviť zber údajov potrebných na účely rozdeľovania a poukazovania výnosu dane obciam,
•	rozšíriť okruh aktivít, na ktoré môže ministerstvo poskytnúť dotáciu,
•	poskytovať účelové finančné prostriedky zriaďovateľom stredných odborných škôl a dotácie zriaďovateľom školských zariadení, ktoré pôsobia ako centrá odborného vzdelávania a prípravy,
•	upraviť výšku pokút za porušenie zákona,
•	spresniť účel použitia príspevku na výchovu a vzdelávanie detí materských škôl, ktoré majú jeden rok pred plnením povinnej školskej dochádzky,
•	umožniť územnej samospráve určovať vo všeobecne záväznom nariadení podrobnosti financovania základných umeleckých škôl, jazykových škôl, materských škôl a školských zariadení, výšku finančných prostriedkov na mzdy a prevádzku a deň v mesiaci, v ktorom územná samospráva poskytne finančné prostriedky neštátnym zriaďovateľom a vlastným školám a školským zariadeniam financovaných z výnosu dane obcí (vyšších územných celkov),
•	možnosť navrhnúť aj ďalšie kritériá, ktoré môže obec/vyšší územný celok zohľadniť pri určovaní výšky finančných prostriedkov na mzdy a prevádzku na žiaka základnej umeleckej školy, poslucháča jazykovej školy, dieťa materskej školy alebo školského zariadenia,
•	evidovať elokované pracoviská v sieti a umožniť im vznikať len na území príslušného kraja,
•	explicitne uviesť do zákona účastníka konania vo veci zaradenia, vyradenia a pri zmenách v sieti,
•	zjednotiť dĺžku funkčného obdobia riaditeľa, podmienky jeho vymenovania, prerušenie výkonu funkcie riaditeľa a vymenovanie nového riaditeľa na dobu prerušenia výkonu funkcie riaditeľa,
•	zmeniť dátum predkladania žiadostí o vyradenie, zaradenie a pri zmenách v sieti,
•	upraviť výnimky pri zaraďovaní škôl, školských zariadení, stredísk praktického vyučovania a pracovísk praktického vyučovania a pri zmenách v sieti,
•	určiť dátum začatia činnosti školy, školského zariadenia, strediska praktického vyučovania a pracoviska praktického vyučovania zaradeného do siete na 1. september okrem zariadení školského stravovania a výnimiek pri zaraďovaní do siete,
•	explicitne do zákona uviesť, v ktorých prípadoch sa pri rozhodovaní postupuje podľa zákona o správnom konaní,
•	vytvoriť možnosť pre krajské školské úrady zriaďovať stredné odborné školy, ktoré budú poskytovať odborné vzdelávanie a prípravu v odboroch vzdelávania s tak nízkym požadovaným počtom absolventov v rámci jednotlivých regiónov, že by bolo odborné vzdelávanie a príprava v tomto odbore vzdelávania pre samosprávne kraje nerentabilné,
•	spresňuje sa  ustanovenie upravujúce normatívy materiálno-technického a priestorového zabezpečenia stredných odborných škôl, stredísk praktického vyučovania, školských hospodárstiev, stredísk odbornej praxe a pracovísk praktického vyučovania.
Návrh zákona nemá finančný, ekonomický, environmentálny ani sociálny vplyv, informatizáciu spoločnosti a má pozitívny a negatívny vplyv na podnikateľské prostredie.
Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.   
Materiál bol predložený na medzirezortné pripominekové konanie v lehote od 21.5.2012 do 8.6.2012. 
V rozporom konaní od 6.6.2012 do 15.6.2012 boli odstránené rozpory k zásadným pripomienkám. Rozpor nebol odstránený s Asociáciou súkromných škôl a školských zariadení Slovenska k čl. I bod 9 k § 7a ods. 8, k čl. II k bodu 17 k § 6 ods. 12 písm. d), k bodu 22 k § 9 ods. 12 písm. d), k bodu 42 k § 16 ods. 1 písm. l) a m), k bodu 46 k § 16 ods. 7, k bodu 47 k § 17 ods. 1 písm. c), k bodu 52 k § 18 ods. 6 písm. l) a m).